**ДОКУМЕНТАЦИЯ**

за обществена поръчка с предмет:

**„Изпълнение на строителство за обновяване на СОУ „Любен Каравелов“ в рамките на проект „Образователна инфраструктура - изграждане и обновяване на училища, детски градини и ясли в град Пловдив“**

# І. ОБЩИ УСЛОВИЯ и административни изисквания

## 1. Възлагащ орган и възложител:

По смисъла на Закона за обществените поръчки (ЗОП), възлагащ орган на настоящата обществената поръчка е **ОБЩИНА ПЛОВДИВ**.

Съгласно Заповед №18ОА621/02.04.2018г. на кмета на Община Пловдив, възложител на обществената поръчка е **ИНЖ. АЛЕКСАНДЪР МИЛКОВ ДЪРЖИКОВ** – заместник-кмет „Култура и туризъм” в Община Пловдив.

|  |  |
| --- | --- |
| Административен адрес: | гр. Пловдив 4000, пл. ”Стефан Стамболов” № 1 |
| Интернет адрес: | <http://www.plovdiv.bg> |
| Профил на купувача: | <http://op.plovdiv.bg>  |
| Ел. адреси за кореспонденция: | zop@plovdiv.bg todor\_todorov@plovdiv.bg  |

## 2. Правно основание за прилагане на процедурата:

Възложителят прилага процедурата за възлагане на настоящата обществена поръчка на основание чл. 73, ал. 1, т. 1 от ЗОП като провежда открита процедура по чл. 18, ал. 1, т. 1 от ЗОП.

**3. Административни изисквания и основания за отстраняване от участие:**

**3.1. Административни изисквания за участие в процедурата:**

**3.1.1.** Участник в настоящата процедура може да бъде всяко българско или чуждестранно физическо или юридическо лице, техни обединения и всички други образувания, които отговарят на условията, посочени в Закона за обществените поръчки (ЗОП), Правилника за прилагането на закона за обществените поръчки (ППЗОП) и предварително обявените от възложителя условия.

**3.1.2** Всеки участник в процедурата има право да представи само една оферта. Лице, което участва в обединение или е дало съгласие и фигурира като подизпълнител в офертата на друг участник, не може да подава самостоятелна оферта.

**3.1.3.** Едно физическо или юридическо лице може да участва само в едно обединение.

**3.1.4.** Свързани лица по смисъла на § 2, т. 45 от ДР на ЗОП, не могат да бъдат самостоятелни участници в процедурата.

**3.1.5.** Клон на чуждестранно лице може да е самостоятелен участник в процедурата, ако може самостоятелно да подава оферти и да сключва договори съгласно законодателството на държавата, в която е установен. В тези случаи, ако за доказване на съответствие с изискванията за икономическо и финансово състояние и за технически и професионални способности клонът се позовава на ресурсите на търговеца, клонът представя доказателства, че при изпълнение на поръчката ще има на разположение тези ресурси.

**3.2. Основания за отстраняване, свързани с личното състояние на участниците:**

**3.2.1.** От процедурата ще бъде отстранен всеки участник, за когото са налице основанията за отстраняване, свързани с личното състояние на участниците, **по чл. 54, ал. 1 и чл. 55, ал. 1, т. 1 и т. 3 – 5 от ЗОП**, възникнали преди или по време на процедурата. Част от обстоятелствата по чл. 54, ал. 1, т. 1 и т. 6 от ЗОП представляват специфични национални основание за изключване.

**3.2.2.** Основанията за отстраняване по чл. 54, ал. 1 от ЗОП се прилагат съобразно чл. 54, ал. 2 и ал. 3 и чл. 57 от ЗОП.

**3.2.3** Основанията за отстраняване по чл. 55, ал. 1, т. 1 и т. 3 – 5 от ЗОП се прилагат съобразно чл. 55, ал. 2 и чл. 57 от ЗОП като възложителят няма да прилага възможността по чл. 55, ал. 4 от ЗОП.

**3.2.4.** Основанията за отстраняване, свързани с личното състояние се прилагат за всеки икономически оператор – участник, член на обединение, трето лице и/или подизпълнител.

**3.2.5.** Съгласно чл. 46 от ППЗОП участниците са длъжни да уведомяват писмено възложителя в 3-дневен срок от настъпване на някое от обстоятелствата по чл. 54, ал. 1, чл. 55, ал. 1, т. 1 и т. 3 – 5 от ЗОП и чл. 101, ал. 11 от ЗОП.

**3.3. Други основания за отстраняване:**

**3.3.1.** От процедурата ще бъде отстранен всеки участник, за когото се установи наличие на едно или повече от обстоятелствата по чл. 107 от ЗОП. Обстоятелството по чл. 107, т. 4 от ЗОП представлява специфично национално основание за изключване.

**3.3.2.** От процедурата ще бъде отстранен всеки участник, който при поискване от страна на възложителя, не потвърди и не удължи срокът на валидност на офертата си, когато този срок е изтекъл преди издаването на окончателно решение по процедурата.

**3.3.3.** Няма право да участва или да представлява физическо или юридическо лице в процедурата, лице за което са налице обстоятелствата по чл. 69 от Закона за противодействие на корупцията и за отнемане на незаконно придобитото имущество (ЗПКОНПИ). Обстоятелството представлява специфично национално основание за изключване.

**3.3.4.** Нямат право да участват в процедурата дружествата, регистрирани в юрисдикции с преференциален данъчен режим, както и лицата, контролирани от такива дружества по смисъла на чл. 3, т. 8 от Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици (ЗИФОДРЮПДРКТЛТДС). Обстоятелството представлява специфично национално основание за изключване.

**3.4. Мерки за доказване на надеждност:**

Участник, за когото са налице основанията за отстраняване, свързани с личното състояние, има право да предприеме мерки за доказване на надеждност съгласно чл. 56, ал. 1 от ЗОП. Когато мерките за доказване на надеждност са предприети преди подаване на офертата за участие, същите се описват в Единния европейски документ за обществени поръчки (ЕЕДОП). Като доказателства за надеждността на участника се представят документите по чл. 45, ал. 2 от ППЗОП.

# ІІ. УСЛОВИЯ НА обществената ПОРЪЧКА

## 1. Кратко описание:

**1.1.** Предметът на поръчката включва изпълнение на строителни и монтажни работи, свързани с основен ремонт, реконструкция, благоустрояване и внедряване на мерки за енергийна ефективност в две сгради и прилежащите им дворни места на СОУ „Любен Каравелов“ по две обособени позиции, както следва:

Обособена позиция №1 - Обновяване на СОУ „Любен Каравелов“ сграда 1, находяща се на ул. „Лютиче“ № 2, гр. Пловдив;

Обособена позиция №2 - Обновяване на СОУ „Любен Каравелов“ сграда 2, находяща се на ул. „Марагидик“ № 37, гр. Пловдив.

Изпълнението на строителството ще се реализира в съответствие с одобрени инвестиционни проекти за всеки обект.

1.2. Описание на обектите, включително естество, обем и изисквания за изпълнение на поръчката са представени в техническата спецификация.

 1.3. Условията, при които ще се реализира предметът на поръчката, правата и задълженията на страните, са подробно разписани в проекта на договор за възлагане на обществена поръчка.

## 2. Финансови условия:

**2.1.** **Максимална стойност на поръчката:** **6 058 340,93 лв. без включен ДДС,** като същата е разпределена по обособени позиции, както следва:

Обособена позиция №1 Обновяване на СОУ „Любен Каравелов“ сграда 1,находяща се на ул. „Лютиче“ № 2 в размер до 3 681 348,38 лв. без ДДС;

Обособена позиция №2 Обновяване на СОУ „Любен Каравелов“ сграда 2, находяща се на ул. „Марагидик“ № 37 в размер до 2 376 992,55 лв. без ДДС.

Участник, чието ценово предложение надхвърля максималната стойност, за съответната обособена позиция, ще бъде отстранен от участие в настоящата процедура.

**2.2.** Финансовите средства по настоящата обществена поръчка се осигуряват по Процедура BG16RFOP001-1.001-039 „Изпълнение на Интегрирани планове за градско възстановяване и развитие 2014-2020“, Приоритетна ос 1 „Устойчиво и интегрирано градско развитие“ по ОПРР 2014-2020 г. и от бюджета на Община Пловдив.

На основание чл. 114 от ЗОП настоящата поръчка се обявява под условие „наличие на финансиране“, тъй като към момента на откриването ѝ няма сключен Договор за предоставяне на безвъзмездна финансова помощ между Община Пловдив и Управляващия орган на ОПРР 2014-2020 г., като в проекта на договора е предвидена клауза за отложено изпълнение.

**2.3.** Плащанията ще се извършват в съответствие с условията в проекта на договор като се предвижда авансово плащане в размер на 40% от стойността на договора с ДДС. Сроковете за разплащане са определени съгласно чл. 303а, ал. 2 от Търговския закон.

**2.4.** Когато дейност, предмет на поръчката, се извършва от подизпълнител и може да бъде предадена като отделен обект на изпълнителя или възложителя, заплащането й ще се извършва директно на подизпълнителя като в този случай към изискуемите от възложителя документи ще се представя искане за плащане от подизпълнител, придружено от становище на изпълнителя, от което да е видно дали оспорва плащанията или част от тях като недължими. В искането за плащане и в становището на изпълнителя следва да бъде посочен размера на дължимото възнаграждение, както и банкова сметка на подизпълнителя, по която да бъде извършено плащането. Възложителят ще има право да откаже директно плащане към подизпълнител, когато искането за плащане е оспорено, до момента на отстраняване на причините за отказа.

## 3. Сключване на договор:

**3.1.** Условията за сключване на договор за възлагане на обществената поръчка са определени в чл. 112 от ЗОП.

**3.2.** Възложителят сключва писмен договор за възлагане на обществена поръчка с участника, определен за изпълнител в съответствие с чл. 109 от ЗОП.

**3.3.** Предвиждат се гаранции за добро изпълнение и за авансово предоставени средства по всеки договор. Гаранцията за добро изпълнение е в размер на 5 % от стойността на договора без ДДС. Гаранцията за авансово предоставени средства е в пълния размер на предоставения аванс, който е определен до 40 % от стойността на договора с включен ДДС.

Гаранциите за изпълнение се предоставят под формата на банкова гаранция, застраховка, която обезпечава изпълнението чрез покритие на отговорността на изпълнителя или парична сума, депозирана по сметка на възложителя.

Когато като Гаранция за изпълнение се представя парична сума, сумата се внася по следната банкова сметка на ВЪЗЛОЖИТЕЛЯ:

Банка: ТБ Инвестбанк АД – Клон Пловдив

BIC: IORTBGS

IBAN: BG57 IORT 7375 3302 0000 03

Когато като гаранция за изпълнение се представя банкова гаранция или застраховка, изпълнителят предава на възложителя оригинален екземпляр на банкова гаранция/застрахователна полица, издадена в полза на възложителя, която трябва да бъде във форма, предварително съгласувана с възложителя;

**3.4.** Преди сключване на договор, избраният изпълнител следва да представи изискуемата гаранция за добро изпълнение, както и актуални документи, удостоверяващи съответствието му с критериите за подбор и липсата на основанията за отстраняване от процедурата съобразно чл. 58 от ЗОП. Документите се представят и за подизпълнителите и третите лица, ако има такива. Съгласно чл. 70 от ППЗОП, когато определеният за изпълнител е неперсонифицирано обединение на физически и/или юридически лица, преди сключване на договора следва да представи на възложителя заверено копие от удостоверение за данъчна регистрация и регистрация по БУЛСТАТ или еквивалентни документи съгласно законодателството на държавата, в която обединението е установено.

**3.5.** Възложителят няма да изисква документи, които вече са му били предоставени, достъпни са в публични регистри или могат да му бъдат предоставени по служебен път.

**3.6.** Договорът ще бъде със срок на действие от датата на влизането му в сила до датата на въвеждане на строежа в експлоатация, но за не повече от 28 (двадесет и осем) месеца, считано от влизането му в сила.

# ІІІ. УКАЗАНИЯ ЗА ПОДГОТОВКА НА ОФЕРТАТА

## 1. Общи изисквания:

**1.1.** За участие в процедурата, всеки участник следва да представи оферта, изготвена в съответствие с условията на ЗОП и ППЗОП, както и с изискванията на възложителя, обективирани в обявлението и документацията за обществената поръчка. Условията и указанията, описани в образците, предоставени от възложителя, са задължителни за участниците.

**1.2.** Всички документи, съдържащи се в офертата, се представят на български език, без корекции и поправки и се подписват от законно представляващия участника или от надлежно упълномощено/и лице/а. Изискуемите документи, които обективират лично изявление на конкретно лице представляващо икономически оператор се представят в оригинал и не могат да се подписват и представят от пълномощник. ЕЕДОП, техническото и ценовото предложение се представят задължително в оригинал. Документи, изготвени на чужд език, следва да бъдат придружени с превод на български език, а документи за регистрация, издадени на чужд език се представят и в официален превод.

**1.3.** Когато се предвижда използването на подизпълнител/и при изпълнение на поръчката, за всеки подизпълнител се представя надлежно попълнен и подписан ЕЕДОП, в който се посочва информацията, изисквана в Част ІІ, Раздел А и Раздел Б и Част III от документа.

**1.4.** При участници обединения, които не са юридически лица, всяко лице, което е член на обединението, също представя надлежно попълнен и подписан ЕЕДОП, в който се посочва информацията, изисквана в Част ІІ, Раздел А и Раздел Б и Част III от документа.

**1.5.** Съгласно чл. 102, ал. 1 от ЗОП, участниците могат да посочат в офертите си информация, която смятат за конфиденциална във връзка с наличието на търговска тайна. В тези случаи в офертата се прилага декларация за конфиденциалност и информацията няма да бъде разкривана от възложителя. Участниците следва да имат предвид, че не могат да се позовават на конфиденциалност по отношение на предложенията от офертите им, които подлежат на оценка.

**1.6. Срок на валидност:** Срокът на валидност на офертата е определен на 6 (шест) месеца от датата, която е посочена за дата на получаване на офертата, и представлява времето, през което участникът трябва да поддържа офертата си. При необходимост възложителят може да поиска от участниците да потвърдят и удължат срокът на валидност на офертите си.

**2. Критерии за подбор:**

**2.1.** Минимални изисквания за упражняване на професионална дейност.

Участникът (лицата, които ще извършват строителството) да има/т право да осъществява/т строителство на съответния вид строеж, предмет на обособената позиция. За целта е необходима регистрация за съответната категория строеж в Централния професионален регистър на строителя (ЦПРС) към Камарата на строителите в Република България или еквивалентна регистрация, съгласно съответното национално законодателството за чуждестранните лица.

Категории за отделните обекти (обособени позиции):

СОУ „Любен Каравелов“ сграда 1 – ІІІ категория съгласно ЗУТ или еквивалентна съгласно национално законодателството за чуждестранните лица;

СОУ „Любен Каравелов“ сграда 2 – ІV категория съгласно ЗУТ или еквивалентна съгласно национално законодателството за чуждестранните лица;

*При участие за повече от една обособена позиция се изисква правоспособността да покрива по-високата категория строеж.*

За доказване на годността (правоспособността) за извършване на професионална дейност се попълва Част IV: Критерии за подбор, Раздел А: Годност от ЕЕДОП.

Документи за доказване се предоставят при условията на чл. 67, ал. 5 и ал. 6 от ЗОП. В тези случаи, изискването се доказва с представянето на:

Копие от документа за регистрация в Централния професионален регистър на строителя (ЦПРС) към Камарата на строителите в Република България, съгласно чл. 3, ал. 2 от Закона за Камарата на строителите (ЗКС), за изпълнение на строежи от съответната категория. За чуждестранни лица – аналогичен документ доказващ такава регистрация в аналогичен регистър, съгласно законодателството на държавата, в която са установени, но преди сключване на договор са длъжни да извършат всички необходими регистрации в Република България.

**2.2.** Минимални изисквания към икономическо и финансово състояние и доказателства за тях.

Участникът трябва през последните три приключили финансови години, в зависимост от датата, на която е създаден или е започнал дейността си да е реализирал минимален общ оборот в размер, както следва:

* За обособена позиция №1 **- 7 300 000 лв. без ДДС;**
* За обособена позиция №2 **- 4 700 000 лв. без ДДС**.

За доказване на икономическо и финансово състояние се попълва Част IV: Критерии за подбор, Раздел Б: Икономическо и финансово състояние от ЕЕДОП.

Документи за доказване се предоставят при условията на чл. 67, ал. 5 и ал. 6 от ЗОП. В тези случаи, изискването се доказва с представянето на един или повече от документите посочени в чл. 62, ал. 1 от ЗОП.

**2.3.** Минимални изисквания за технически и професионални способности.

Участникът трябва през последните 5 (пет) години, считано от датата на подаване на офертата да е изпълнил успешно минимум 1 строеж идентичен или сходен с предмета на обособената позиция.

За „строеж, идентичен или сходен с предмета на обособената позиция”, възложителят ще приема:

* За обособена позиция №1 – сграда за обществено обслужване с разгъната застроена площ над 5000 кв. м или с капацитет от 200 до 1000 места. Дейностите изпълнени на строежа следва да включват: основен ремонт и/или реконструкция, както и конструктивно укрепване, внедряване на мерки за енергийна ефективност и изграждане на многофункционална спортна зала с РЗП не по-малко от 2400 кв. м.
* За обособена позиция №2 – сграда за обществено обслужване с разгъната застроена площ от 1000 до 5000 кв. м включително или с капацитет от 100 до 200 места включително за посетители. Дейностите изпълнени на строежа следва да включват: основен ремонт и/или реконструкция, както и конструктивно укрепване и внедряване на мерки за енергийна ефективност.

*При участие за повече от една обособена позиция изискването за минимални технически и професионални способности ще се счита за изпълнено, ако участникът покрива изискванията за обособена позиция №1.*

*Допустимо е дейностите по ремонт на съществуваща сграда и по изграждане на многофункционална спортна зала по обособена позиция №1, да не са изпълнявани на един обект/строеж.*

За доказване на техническите и професионалните способности се попълва Част IV: Критерии за подбор, Раздел В: Технически и професионални способности от ЕЕДОП, като се посочва най-малко следната информация за всеки изпълнен строеж: възложител на строителството; период на изпълнение; вид на строежа; описание на изпълнените строителни дейности.

Документи за доказване се предоставят при условията на чл. 67, ал. 5 и ал. 6 от ЗОП. В тези случаи, изискването се доказва с представянето на:

Списък на строителството, идентично или сходно с предмета на поръчката, придружен с удостоверения за добро изпълнение, които съдържат стойността, датата, на която е приключило изпълнението, мястото, вида и обема строителство, както и дали е изпълнено в съответствие с нормативните изисквания.

Строителството се счита за изпълнено, когато има съставен и подписан акт/протокол или друг документ за предаване на строежа на Възложителя.

## 3. Съдържание:

За участие в настоящата процедура следва да бъде подготвена оферта, съдържаща най-малко следните документи и информация:

**3.1.** **Опис** на представените документи;

**3.2. Единен европейски документ за обществени поръчки (ЕЕДОП),** който се представя от всеки икономически оператор (участник, подизпълнител, член на обединение) и се подписва от всички задължени лица по чл. 40 от ППЗОП. ЕЕДОП задължително се представя в електронен вид.

**3.3. Техническо предложение –** документа се изготвя по образеца, който е предоставен към документацията за обществената поръчка и се представя задължително в оригинал. Когато е приложимо към техническото предложение се прилага документ за упълномощаване, когато лицето, което подава офертата, не е законният представител на участника.

**3.4. Ценово предложение** – документа се изготвя по образеца, който е предоставен към документацията за обществената поръчка и се представя задължително в оригинал.

3.5. Когато е приложимо се представят и документи за доказване на предприетите мерки за надеждност;

4. Комплектуване и представяне:

**4.1.** Съгласно чл. 47 от ППЗОП, офертата се представя в запечатана непрозрачна опаковка, от участника, или от упълномощен от него представител - лично или чрез пощенска или друга куриерска услуга с препоръчана пратка с обратна разписка, на адреса, посочен от възложителя в обявлението за обществена поръчка. Върху опаковката се посочват: наименованието на участника, включително участниците в обединението, когато е приложимо; адрес за кореспонденция, телефон, електронен адрес и по възможност факс; наименованието на обществената поръчката и обособената позиция, за която се подават документите.

**4.2.** Когато участник подава оферта за повече от една обособена позиция, се представя един набор от документите посочени в чл. 39, ал. 2 от ППЗОП и опис на представените документи, а за всяка от позициите се представят отделно комплектувани Технически предложения и отделни непрозрачни пликове с надпис „Предлагани ценови параметри“, с посочване на позицията, за която се отнасят.

**4.3.** Офертата следва да бъде представена на адреса, посочен в обявлението за обществена поръка преди часа и датата, посочени като краен срок за представяне на оферти. До изтичане на срока за подаване на оферти всеки участник в процедурата може да промени, допълни или да оттегли офертата си.

**4.4.** Съгласно чл. 48, ал. 3 от ППЗОП, оферти, които са представени след изтичане на крайния срок за получаване или са в незапечатана опаковка или в опаковка с нарушена цялост, няма да бъдат приемани от възложителя.

**4.5.** Оферти, които са представени в опаковки, които не отговарят на изискванията на чл. 47, ал. 2 от ППЗОП няма да бъдат разглеждани, като това несъответствие представлява основание за отстраняване от процедурата.

**5. Указания за подготовка и представяне на електронен ЕЕДОП (еЕЕДОП):**

ЕЕДОП се представя по стандартен образец, утвърден с Регламент за изпълнение (ЕС) 2016/7 на Комисията от 05.01.2016 г. ЕЕДОП и се подава задължително в електронен вид.

Един от възможните начини за предоставяне на ЕЕДОП в електронен вид е той да бъде цифрово подписан и приложен на подходящ оптичен носител към пакета документи за участие в процедурата. Форматът, в който се предоставя документът не следва да позволява редактиране на неговото съдържание.

Друга възможност за предоставяне е чрез осигурен достъп по електронен път до изготвения и подписан електронно ЕЕДОП. В този случай документът следва да е снабден с т.нар. времеви печат, който да удостоверява, че ЕЕДОП е подписан и качен на интернет адреса, към който се препраща, преди крайния срок за получаване на офертите.

Подготовка на еЕЕДОП чрез използване на образеца във формат \*.docx:

Към настоящата документация се предоставя образец на ЕЕДОП във формат \*.docx, който може да бъде попълнен и подписан с електронен подпис.

След попълване на образеца същият се подписва електронно от всички задължени лица и се предоставя в електронен вид към документите за участие в процедурата.

Подготовка на еЕЕДОП чрез използване на информационната система на Европейската Комисия:

Електронен ЕЕДОП (еЕЕДОП) може да се подготви и чрез използване на осигурената от Европейската Комисия безплатна услуга – информационна система за eЕЕДОП. Системата дава възможност за попълване на образец онлайн, след което същият може да бъде изтеглен, подписан електронно и приложен към офертата. Системата дава възможност и за повторно използване на вече генериран еЕЕДОП. Системата може да се достъпи чрез Портала за обществени поръчки, секция РОП и е-услуги/ Електронни услуги на Европейската комисия, както и директно на адрес: [**https://ec.europa.eu/tools/espd**](https://ec.europa.eu/tools/espd)

Към настоящата документация се предоставя електронен образец на ЕЕДОП (еЕЕДОП) - файл, който е предназначен за използване в електронната система за еЕЕДОП.

**Подробни указания за подготовката и предоставянето на електронен еЕЕДОП са предоставени на сайта на Агенцията по обществени поръчки:**

**Методически указания -** [**http://rop3-app1.aop.bg:7778/portal/page?\_pageid=93,472252&\_dad=portal&\_schema=PORTAL&l\_id=102&range=current**](http://rop3-app1.aop.bg:7778/portal/page?_pageid=93,472252&_dad=portal&_schema=PORTAL&l_id=102&range=current)

**Указания в раздел „Въпроси и отговори“ -** [**http://rop3-app1.aop.bg:7778/portal/page?\_pageid=93,1660363&\_dad=portal&\_schema=PORTAL**](http://rop3-app1.aop.bg:7778/portal/page?_pageid=93,1660363&_dad=portal&_schema=PORTAL)

## 6. Указания за подготовка на Техническо предложение:

Образец на техническо предложение е предоставен от възложителя към документацията за обществената поръчка. Образеца е изготвен при спазване изискванията на чл. 39, ал. 3, т. 1 от ППЗОП и не се допускат промени по условията, описани в него.

В тази част от офертата се представя техническо предложение за изпълнение на поръчката в съответствие с техническите спецификации и изискванията на възложителя и се декларира: съгласие с клаузите в проекта на договор; срок на валидност на офертата; че при изготвяне на офертата са спазени задълженията, свързани с данъци и осигуровки, опазване на околната среда, закрила на заетостта и условията на труд;

Оферира се срок за изпълнение на строителството в календарни дни, който включва периода от откриване на строителна площадка и определяне на строителна линия и ниво до предаването на строежа от изпълнителя на възложителя с констативен акт за установяване годността за приемане на строежа без забележки, или когато са идентифицирани такива до подписването на протокол, въз основа на който Възложителят приема отстранените забележки.

Към техническото предложение се прилагат: работна програма и индикативен линеен график.

Изисквания към работната програма:

Да се представи организация за изпълнение на строителство по всяка проектна част, съобразно техническата спецификация на възложителя и одобрения инвестиционен проект.

Да бъдат въведени и представени минимум 2 (два) метода за подобряване качествените и/или екологични аспекти на изпълнението.

Да бъдат въведени и представени минимум следните мерки за осигуряване на качеството при изпълнение на поръчката: осъществяване на вътрешен контрол от страна на лицата, отговарящи за контрола на качеството при получаване на материали и други продукти за обектите и от страна на лицата, отговарящи за контрола на качеството на труда; разпределение на задачите между ръководния състав и начина на осъществяване на координация с възложителя;

Изисквания към линейния график:

Да бъде посочено времето за изпълнение на всяка една дейност, предвидена в инвестиционния проект, както и броя и квалификацията на необходимите строителни работници (норма време/норма изработка), броя, вида и производителността на необходимата механизация и общите машиносмени за всяка машина.

Към графика да е приложена диаграма на работната ръка.

Неспазването на едно или повече от описаните изисквания за изготвяне на техническо предложение е основание за отстраняване от процедурата по съответната обособена позиция.

## 7. Указания за подготовка на Ценово предложение:

Образец на ценово предложение е предоставен от възложителя към документацията за обществената поръчка. Образецът е изготвен при спазване изискванията на чл. 39, ал. 3, т. 2 от ППЗОП и не се допускат промени по условията, описани в него. Неспазването на едно или повече от описаните изисквания за изготвяне на ценови предложения е основание за отстраняване от процедурата.

В Ценовото предложение, участниците следва да посочат обща цена за изпълнение на обособената позиция (в т. ч. труд, материали и механизация, машини и съоръжения)

Като приложение към Ценовото предложение, участниците представят количествено – стойностна сметка КСС (по образец).

Посочените в сметката позиции и съответните им колечества са за строително-монтажни работи и строителни и други елементи в напълно завършен (монтиран, положен и т.н.) вид, включително доставка, монтаж, полагане, изпълнение, изработване и т.н., както и доставка на всички стоителни материали, продукти, елементи и аксесоари, необходими за качествения монтаж, полагане, направа или изпълнение.

В единичните цени на СМР да се включат печалбата и всички разходи на изпълнителя (за труд, материали, механизация, допълнителни разходи и др.), включително разходи за временно строителство, доставно-складови разходи, пренос на материалите до работното място и други.

**Цените се предлагат в български лева без включен ДДС.**

Предложената цена следва да е определена при пълно съответствие с условията от документацията по процедурата и включва всички разходи по изпълнение на всички работи, дейности, услуги, и др., нужни за качественото изпълнение на предмета на обособената позиция, включително възнаграждения на технически лица /ръководни технически служители, работници/ и др., свързани с изпълнението на поръчката, както и такси, печалби, застраховки и всички други присъщи разходи за осъществяване на дейността.

Неспазването на описаните изисквания е основание за отстраняване от процедурата.

Ценовото предложение става неразделна част от договора за възлагане на поръчката, поради което в него не се допускат аритметични несъответствия.

# ІV. РАЗГЛЕЖДАНЕ, ОЦЕНЯВАНЕ И КЛАСИРАНЕ НА ОФЕРТИТЕ

**1.** Комисията за разглеждане, оценяване и класиране на офертите ще бъде назначена от възложителя след изтичане на срока за приемане на същите и в съответствие с разпоредбите на чл. 103 от ЗОП.

**2. Критерий за възлагане:**

Критерият за възлагане на поръчката, чрез който ще се определи икономически най-изгодната оферта е ***„оптимално съотношение качество/цена”***. Обстоятелството „оптимално съотношение качество/цена” се установява чрез методика за определяне на комплексна оценка на всяка оферта.

# V. комуникация И ДРУГА ИНФОРМАЦИЯ

**1.** Обменът на информация във връзка с провеждане на настоящата процедура ще се извършва чрез електронни средства за комуникация по смисъла на § 2, т. 10 от ДР на ЗОП, а когато няма такава възможност – чрез пощенска или друга подходяща куриерска услуга, както и чрез комбинация от изброените способи. В тази връзка и с цел спазване на принципът на ЗОП за равнопоставеност, е препоръчително всички участници да посочват електронен адрес за кореспонденция при провеждане на процедурата.

**2.** Решенията на възложителя, за които той е длъжен да уведоми участниците, се връчват при условията на чл. 43 от ЗОП. Когато решението се изпраща на адреса на електронната поща на участника, същия следва да потвърди получаването му, чрез отговор на съобщението изпратено от възложителя. В случай, че до края на работния ден не е получено потвърждение, ще се счита, че решението не е получено от участника.

**3.** Всички действия на възложителя към участниците са в писмен вид. Всяка информация ще бъде обявена от възложителя в профила на купувача на Община Пловдив, към преписката на обществената поръчка.

**4.** За неуредените въпроси от настоящата документация ще се прилагат разпоредбите на Закона за обществените поръчки и правилника за прилагането му, както и приложимите разпоредби на действащото законодателство в Република България.

**Списък с полезни връзки към публични регистри и компетентни органи, съгласно действащото законодателството в Република България:**

Търговски регистър към Агенция по вписванията (ТР) - <http://www.brra.bg/>

Национална агенция за приходите (НАП) - [www.nap.bg/](http://www.nap.bg/)

Портал за електронни услуги на НАП - <https://inetdec.nra.bg/>

Министерство на правосъдието на Република България - <http://mjs.bg/>

Публични регистри – проект на Фондация Програма Достъп до Информация - [www.publicregisters.info/](http://www.publicregisters.info/)

**Информация за задълженията, свързани с данъци и осигуровки, опазване на околната среда, закрила на заетостта и условията на труд:**

Национална агенция по приходите - Информационен телефон на НАП - 0700 18 700; интернет адрес: [www.nap.bg](http://www.nap.bg)

Министерство на околната среда и водите - Информационен център на МОСВ : работи за посетители всеки работен ден от 14 до 17 ч. 1000 София, ул. "Мария Луиза" № 22; Тел: 02/940 6331; Интернет адрес: <http://www3.moew.government.bg/>

Министерство на труда и социалната политика - София 1051, ул. Триадица № 2; тел: 8119 443; Интернет адрес: <http://www.mlsp.government.bg>

Изпълнителна агенция "Главна инспекция по труда" – София 1000, бул. "Дондуков" № 3; тел: 0700 17 670; Интернет адрес: <http://www.gli.government.bg/index.php>

**ПРИЛОЖЕНИЯ:**

1. ТЕХНИЧЕСКА СПЕЦИФИКАЦИЯ
2. МЕТОДИКА ЗА ОПРЕДЕЛЯНЕ НА КОМПЛЕКСНА ОЦЕНКА
3. ПРОЕКТ НА ДОГОВОР ЗА СМР
4. ТЕХНИЧЕСКО ПРЕДЛОЖЕНИЕ – ОБРАЗЕЦ
5. ЦЕНОВО ПРЕДЛОЖЕНИЕ – ОБРАЗЕЦ
6. ЕЕДОП
7. РАБОТЕН ИНВЕСТИЦИОНЕН ПРОЕКТ

Този документ е създаден в рамките на проект “Образователна инфраструктура - изграждане и обновяване на училища, детски градини и ясли в град Пловдив“, който се осъществява с финансовата подкрепа на Оперативна програма „Региони в растеж” 2014 – 2020 г., съфинансирана от Европейския съюз чрез Европейския фонд за регионално развитие. Цялата отговорност за съдържанието на публикацията се носи от Община Пловдив и при никакви обстоятелства не може да се счита, че този документ отразява официалното становище на Европейския съюз и Управляващия орган на ОПРР 2014 – 2020 г.